Хумор – МИСИЯ ОТБОР!
януари 29th, 2019	by Денислав Георгиев
Далеч съм от класата на Самуил Петканов, но реших да се пробвам с кратко разказче в стил НЕ!НОВИНИТЕ! Темата е предстоящата сесия на Общински съвет Враца тази вечер, в която ще се гласува бюджетът за 2019 г. Ето как си представям сесията предварително по минути. Уточнявам, че това не са опорните точки на бсп, а чиста фикция за забавление.
Първо ще кажат, че е много хубаво да се инвестира в инфраструктура, но тъй като тя не се яде е по-добре да раздаваме пари на хората и да не строим нищо във Враца.
Ще стане дума за ужасяващото състояние на градския транспорт. Ще настояват вместо да купим нови транспортни средства да раздадем парите на хората. Освен ако тролейбусите не са руски, тогава може да платим и над пазарната стойност, но пък ще са съгласни да не раздаваме пари на хората.
После ще кажат, че всичко трябва да стане безплатно. И ако останат някакви пари – да ги раздадем на хората. Ако не стигнат – да напечатаме!
Ще се обявят категорично срещу плащането на данъци – последните си пари както стана ясно по-горе ще инвестираме в печатница.
Ще има дебат и за средствата, които са предвидили за Ботев Враца, защото през есенния полусезон твърде рядко отборът игра с резервния червен екип.
Ще заявят, че хората са бедни, защото общината не разкрива работни места. А чуждите инвеститори, които привличаме в последните месеци, идват с цел да ни колонизират.
Дори всичките им предложения да бъдат приете, включително да раздадем парите на хората, те ще гласуват против бюджета, защото така е наредила Шефката по време на пленума онзи ден.
Накрая, като се приеме Бюджетът без техните гласове, ще заявят победоносно, че това е последната година от мандата на кмета и след това над Враца ще се изсипе рогът на изобилието.
И като вземат властта, започват да раздават пари на хората! Или поне на тези, които напишат ЕСЕ…
Posted in Цветни	Tagged with: бюджет, Враца, не!новините, Хумор